CELEX: 62017CN0004
Language: el
Date: 2017-01-04 00:00:00
Title: Υπόθεση C-4/17 P: Αναίρεση που άσκησε στις 4 Ιανουαρίου 2017 η Τσεχική Δημοκρατία κατά της αποφάσεως που εξέδωσε το Γενικό Δικαστήριο (πέμπτο τμήμα) στις 20 Οκτωβρίου 2016 στην υπόθεση T-141/15, Τσεχική Δημοκρατία κατά Επιτροπής

27.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/19
            
         Αναίρεση που άσκησε στις 4 Ιανουαρίου 2017 η Τσεχική Δημοκρατία κατά της αποφάσεως που εξέδωσε το Γενικό Δικαστήριο (πέμπτο τμήμα) στις 20 Οκτωβρίου 2016 στην υπόθεση T-141/15, Τσεχική Δημοκρατία κατά Επιτροπής
   (Υπόθεση C-4/17 P)
   (2017/C 063/27)
   Γλώσσα διαδικασίας: η τσεχική
   
      Διάδικοι
   
   
      Αναιρεσείουσα: Τσεχική Δημοκρατία (εκπρόσωποι: M. Smolek, J. Vláčil και J. Pavliš)
   
      Αντίδικος κατ’ αναίρεση: Ευρωπαϊκή Επιτροπή
   
      Αντικείμενο
   
   Αίτηση αναιρέσεως της αποφάσεως του Γενικού Δικαστηρίου της Ευρωπαϊκής Ένωσης της 20ής Οκτωβρίου 2016 στην υπόθεση T-141/15, Τσεχική Δημοκρατία κατά Επιτροπής (στο εξής: αναιρεσιβαλλόμενη απόφαση), η οποία αφορά προσφυγή της Τσεχικής Δημοκρατίας με αίτημα την ακύρωση της εκτελεστικής αποφάσεως (ΕΕ) 2015/103 (1) της Επιτροπής, της 16ης Ιανουαρίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2015) 53] (στο εξής: προσβαλλόμενη απόφαση), καθόσον με αυτήν αποκλείστηκαν από τη χρηματοδότηση δαπάνες της Τσεχικής Δημοκρατίας για τα έτη 2010 έως 2012, συνολικού ποσού 2 123 199,04 ευρώ.
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση,
            
         
               —
            
            
               να ακυρώσει την προσβαλλόμενη απόφαση καθόσον με αυτήν αποκλείονται δαπάνες της Τσεχικής Δημοκρατίας, συνολικού ποσού 2 123 199,04 ευρώ, και
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεώς της, η αναιρεσείουσα προβάλλει τρεις λόγους.
   Με τον πρώτο λόγο αναιρέσεως προβάλλεται ότι το Γενικό Δικαστήριο παρέβη το άρθρο 11 του κανονισμού (ΕΚ) 479/2008 (2) του Συμβουλίου, της 29ης Απριλίου 2008, για την κοινή οργάνωση της αμπελοοινικής αγοράς (στο εξής: κανονισμός 479/2008), κατά το μέτρο που έκρινε, υποπίπτοντας σε πλάνη περί το δίκαιο, ότι στο άρθρο 11 του ως άνω κανονισμού δεν ενέπιπταν μέτρα για την προστασία των πρέμνων αμπέλου από τις ζημίες που προκαλούνται από ζώα ή/και πτηνά.
   Με τον δεύτερο λόγο αναιρέσεως προβάλλεται παράβαση του άρθρου 5, παράγραφος 2, του κανονισμού 479/2008 και παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης. Υποστηρίζεται ότι το Γενικό Δικαστήριο υπέπεσε σε πλάνη περί το δίκαιο, κρίνοντας ότι η Ευρωπαϊκή Επιτροπή έχει την εξουσία να αποφασίζει ότι ορισμένα μέτρα είναι στο σύνολό τους μη επιλέξιμα για χρηματοδότηση από την Ευρωπαϊκή Ένωση και, για αυτόν τον λόγο, να αποκλείει από τη χρηματοδότηση όλες τις σχετικές με τα μέτρα αυτά δαπάνες, ακόμα και όταν έχει εξετάσει την επιλεξιμότητα των μέτρων αυτών κατά την αξιολόγηση του σχεδίου προγράμματος στηρίξεως και δεν έχει προβάλει καμία αντίρρηση.
   Με τον τρίτο λόγο αναιρέσεως προβάλλεται παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης σε συνδυασμό με το άρθρο 31 του κανονισμού (ΕΚ) 1290/2005 (3) του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής, και, κατά περίπτωση, του άρθρου 52 του κανονισμού (ΕΕ) 1306/2013 (4) του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, και των άρθρων 11 και 16 του κανονισμού (ΕΚ) 885/2006 (5) της Επιτροπής, της 21ης Ιουνίου 2006, για τη θέσπιση λεπτομερών κανόνων εφαρμογής του κανονισμού (ΕΚ) 1290/2005 του Συμβουλίου σχετικά με τη διαπίστευση των οργανισμών πληρωμών και άλλων οργανισμών και την εκκαθάριση των λογαριασμών του ΕΓΤΕ και του ΕΓΤΑΑ. Υποστηρίζεται ότι το Γενικό Δικαστήριο υπέπεσε με την αναιρεσιβαλλόμενη απόφαση σε πλάνη περί το δίκαιο, κρίνοντας ότι η Ευρωπαϊκή Επιτροπή είχε την εξουσία να αποκλείσει από τη χρηματοδότηση της Ευρωπαϊκής Ένωσης δαπάνες για χρονικό διάστημα ως προς το οποίο δεν δόθηκε στην Τσεχική Δημοκρατία η δυνατότητα να διατυπώσει τις απόψεις της με την προβλεπόμενη διαδικασία για τις δημοσιονομικές διορθώσεις που αφορούν τη γεωργία.
   
      (1)  ΕΕ 2015, L 16, σ. 33.
   
      (2)  ΕΕ 2008, L 148, σ. 1.
   
      (3)  ΕΕ 2005, L 209, σ. 1.
   
      (4)  ΕΕ 2013, L 347, σ. 549.
   
      (5)  ΕΕ 2006, L 171, σ. 90.